California – 500 MILJUN KONT ESPOST Il-kumpanija Yahoo żvelat li hackers serqu l-informazzjoni personali ta' madwar 500 miljun utent f'attakk ċibernetiku li seħħ fl-2014. Hija ma qalitx eżatt min wettaq dan l-attakk. Madankollu, Yahoo sostniet li hemm stat involut warajh. Is-suspetti ta' bosta waqgħu fuq iċ-Ċina, ir-Russja u l-Korea ta' Fuq, hekk kif dawn wettqu manuvri ta' din ix-xorta fil-passat. Skont Yahoo, l-informazzjoni li nsterqet tikkonsisti fl-ismijiet, indirizzi, dati ta' twelid u xi passwords. Informazzjoni relatata ma' karti ta' kreditu ma tidhirx li waqgħet f'idejn il-hackers. Il-każ issa qiegħed f'idejn l-Federal Bureau of Investigation li qiegħed jinvestiga dan is-serq ta' informazzjoni. Kuba – IFITTEX L-APPOĠĠ Nhar il-Ħamis li għadda l-Prim Ministru tal-Ġappun Shinzo Abe kellu laqgħa mal-eks-President ta' Kuba Fidel Castro fejn it-tema prinċipali kienet il-programm nukleari tal-Korea ta' Fuq. Din il-laqgħa kienet ta' interess partikolari hekk kif Kuba hija waħda mill-ftit pajjiżi li għandha relazzjonijiet amikevoli mal-istat komunista Korean. Għaldaqstant, Abe jidher li qiegħed jittama li l-Gvern Kuban jingħaqad miegħu fl-isforz diplomatiku li qed isir biex il-Korea ta' Fuq tabbanduna l-ambizzjonijiet militari tagħha. L-eksmexxej Kuban ma kkommettiex ruħu li jagħmel dan, però esprima t-tama tiegħu li din il-kwistjoni tiġi solvuta permezz ta' mezzi paċifiċi. Aktar tard dakinhar, Abe ltaqa' wkoll mal-president attwali ta' Kuba Raul Castro. Il-Kolombja – SE JEĦDULHOM ĠIDHOM Il-President tal-Kolombja Juan Manuel Santos għamel ċara l-intenzjoni tiegħu li jissekwestra l-ġid kollu tar-Revolutionary Armed Forces of Colombia, grupp terroristiku magħruf ukoll bħala FARC, bl-għan li l-fondi jingħataw lill-vittmi ħajjin tal-attakki u lill-familjari tagħhom. Il-gwerra bejn il-Gvern Kolombjan u l-FARC kienet ilha għaddejja mill-1964; konflitt li ħalla madwar 220,000 mejta. Madankollu, il-Gvern attwali rnexxielu jasal għal ftehim ta' paċi ma' dan il-grupp. Santos għamel dawn il-kummenti hekk kif qiegħed jipprova juri b'mod ċar li huwa l-Gvern li qed jiddetta t-termini tal-ftehim. Dan il-ftehim huwa mistenni li jitressaq għall-approvazzjoni tal-Kolombjani fit-2 ta' Ottubru f'referendum li s'issa jidher li għandu l-appoġġ biex jgħaddi. Il-Venezwela – DISFATTA GĦALL-OPPOŻIZZJONI Il-partiti tal-oppożizzjoni tal-Venezwela ngħataw daqqa ta' ħarta hekk kif il-bord elettorali tal-pajjiż żvela li r-referendum ta' sfiduċja fil-konfront tal-President Nicolas Maduro mhux se jsir qabel l-2017. Fl-aħħar xhur Maduro ra kollass fil-popolarità tiegħu minħabba l-istaġnar ekonomiku li qiegħed jesperjenza l-pajjiż. Id-deċiżjoni tal-bord għandha importanza partikolari hekk kif referendum fl-2016 kien jasal fl-ewwel nofs il-leġiżlatura attwali; fatt li skont il-kostituzzjoni kien iwassal għal elezzjoni oħra. Però, issa li r-referendum se jasal fl-2017, vot ta' sfiduċja jagħti d-dritt lill-viċi president attwali jieħu post Maduro. Sabiex dan ir-referendum iseħħ, l-oppożizzjoni trid tiġbor il-firem ta' mill-inqas 20% tal-votanti f'kull stat bejn is-26 u t-28 ta' Ottubru. Il-Bosnija-Ħerzegovina – KONFLITT IEĦOR? Referendum ippjanat li jsir fiż-żmien li ġej jista' jerġa' jqajjem konflitt bejn il-Federazzjoni tal-Bosnija-Ħerzegovina u l-hekk imsejħa Repubblika Serba, żona awtonoma tal-pajjiż immexxija minn ċittadini Bosnijaċi ta' etniċità Serba. F'dan ir-referndum, il-gvern li jmexxi n-naħa Serba se jitlob liċ-ċittadini jiddeċiedu jekk iridux li d-9 ta' Jannar tkun iddikkjarata bħala festa nazzjonali. Din id-data hija sors ta' kontroversja fil-Bosnija hekk kif dakinhar fl-1992 il-popolazzjoni Serba tal-pajjiż kienet ivvutat biex tinqata' għal rasha wara li l-Parlament Bosnijaku għażel li jiddikjara l-indipendenza mill-Jugoslavja. Jekk ir-referendum isir, il-popolazzjoni Serba tkun qiegħda tmur ukoll kontra deċiżjoni tal-Qorti Kostituzzjonali Bosnijaka li ġġudikat din il-festa bħala illegali. Ir-Repubblika Demokratika tal-Kongo – JITLOB GĦAS-SANZJONIJIET Moise Katumbi, figura ewlenija ta' oppożizzjoni kontra t-tmexxija tal-President tar-Repubblika Demokratika tal-Kongo Joseph Kabila, talab lill-komunità internazzjonali biex timponi s-sanzjonijiet fil-konfront tal-uffiċjali ta' sigurtà li qatlu diversi manifestanti fil-protesti li saru fl-aħħar jiem. Għexieren ta' manifestanti flimkien ma' sitt uffiċjali tal-pulizija tilfu ħajjithom fl-aħħar jiem fi protesti li, kulma jmur, qegħdin jiħraxu. Il-motivazzjoni warajhom hija l-konvinzjoni tal-avversarji ta' Kabila illi l-President għandu l-intenzjoni li jemenda l-kostituzzjoni biex jelimina l-limitu attwali ta' żewġ mandati elettorali. L-elezzjoni li jmiss hija ppjanata għal Novembru li ġej. Madankollu, huwa maħsub li din mhix se sseħħ qabel Kabila jagħmel l-emendi msemmija; proċess li jista' jieħu diversi xhur.